J. Kvorka, poslanec: (2007-12-12):
No, pán Dzurinda, pán poslanec Dzurinda, škoda, že tu nie je. On sám začal hovoriť o nočnom rokovaní, len zabudol hovoriť aj o zlodejoch. Ja by som sa ho opýtal, keby tu sedel, že kedy sa podľa neho začína nočné rokovanie? Pretože bolo sedem hodín a ja o siedmej hodine absolútne nepovažujem tento čas za noc. Čiže chcem povedať, že ak on nazýva všetkých tých, ktorí v noci pracujú poctivo, hlavne robotníci, ktorí si musia zarábať tvrdo na svoje živobytie, a on ich nazýva zlodejom? No, tak potom asi je to tvrdé café a mal by to týmto ľuďom vysvetliť. (Potlesk.) Čo sa týka pána podpredsedu Horta. Pán podpredseda Hort hovorí, že zavádzame do parlamentu voľajakú novodobú politickú kultúru. No, čím zavádzame novodobú kultúru politickú? Tým, že my sme nekričali tak ako vy, keď sme robili referendum, aby ste vy prestali vládnuť, pretože to bol najvyšší čas k tomu, že my sme nevyzývali občanov, aby nešli podpisovať. Tie vaše podpisy, ktorých ste horko-ťažko, keď sa to dá dokopy, nazbierali stodvadsať, neviem koľko, ani nie stotridsaťtisíc, čo vychádza, keď zoberieme osemdesiatku okresov, dvetisíc podpisov na okres? Nuž, veď by som to musel zvládnuť za týždeň, vy ste to robili tri mesiace, aj s tým ste ešte horko-ťažko sem prišli. Páni, taká je pravda, ja viem, že sa vám to nepáči, ale jednoducho od toho sa nedá uhnúť. Čo sa týka pána poslanca Brocku. Ja si na to musím nasadiť okuliare, lebo to ani neviem vysloviť. Pán poslanec Brocka povedal a nazval tento parlament, že je deštrment. Že je deštrment. Vraj vyháňame malou novelizáciou desaťtisíc ľudí a veľkou novelizáciou, ktorá príde v budúcom roku, vyženieme stotisíc občanov z druhého piliera. Vážení, my nikoho nikde nevyháňame, skôr by som povedal, že vy vyháňate ľudí a hlavne od seba. Tým, čo robíte, pretože si neuvedomujete, že ten postoj, ktorý zaužívate tu v parlamente a používate, odpudzuje týchto ľudí od vás a nieže my ich vyháňame od nás. A čo sa týka vyjadrenia pána poslanca Mikloša. Nuž, pán poslanec Mikloš povedal, že, a to je už také príznačné, pán poslanec, pre vás aj pre vášho kolegu, ktorý tu nie je prítomný, predseda klame, váš predseda zavádza, a to je všetko, čo viete povedať. No, tak ja vám z tohto miesta môžem povedať toľko. Zato ručím a ručím aj za všetkých svojich kolegov, za SMER – sociálna demokracia, že náš predseda neklame, nikdy neklamal a veľmi dobre vie, o čom rozpráva. (Potlesk.) Pretože vás vo väčšine, ktorí tu sedíte, veľmi dobre pozná za tie dlhé roky, kedy mal možnosť s vami sa spolupodieľať v tejto  plenárnej miestnosti a zúčastňovať sa na rokovaniach spoločne s vami. A teraz ja by som trošička pristúpil, nebudem veľa naťahovať čas, aj k tej petícii občanov, čo sa týka dôchodkového zabezpečenia, kde občania využili základné svoje právo a svojím podpisom vyjadrili, možno, že v mnohých prípadoch ani nevedeli čo. Pretože som stretol veľa ľudí, u nás v Martine som stretol veľa ľudí, keď som sa ich spýtal, čo robili, čo podpisovali, niektorí ani nevedeli, čo podpisovali. Jednoducho podpísali tam čosi, lebo si možno mysleli, že im tam dáte voľajaký cukrík do vrecka, alebo ja neviem čo, a preto vám to podpisovali. Vy ste im totižto nevysvetlili riadne, o čo ide, tak ako ste ľudí vohnali do druhého piliera tým, že ste im neozrejmili, čo ich čaká v druhom pilieri, hlavne, čo sa týka, ako to tu poslanec Petrák povedal, dedenia peňazí v druhom pilieri, tak títo ľudia na základe tohto omylu do toho vstúpili. Rozprávate tuná o tom, že tam vstúpilo milión a pol občanov. No, a horko-ťažko ste nazbierali 130-tisíc podpisov. Kde máte ten ostatok? Kde máte ten ostatok, ktorý by bol na to potrebný? Čo toto všetko ale znamená. Sociálne zabezpečenie v prvom rade má vychádzať zo solidárneho princípu a má vytvárať spravodlivý dôchodkový systém, čiže treba nastaviť systém valorizácie tak, aby sa vytvorila hodnota dôchodkov na úroveň rokov 1989, pretože reálny rast miezd je vyšší ako reálny rast dôchodkov. Všetko toto spôsobuje veľký pokles životnej úrovne hlavne medzi občanmi, ktorých som tu spomínal, robotníci, roľníci, občania, ktorí sú slabšie situovaní, ktorí sa nachádzajú, by som povedal, v sfére alebo v oblasti, kde im ide o prežitie a živobytie od výplaty k výplate. Toto sa tu vôbec nezobralo do úvahy, a preto bolo potrebné  vstúpiť do druhého piliera, preto bolo potrebné v druhom pilieri urobiť nápravy, ktoré si myslím, že sa spravili nie celkom stopercentne, pretože na to sa bude čakať v novelizácii veľkej novely dôchodkového systému, ktorá sa bude konať v roku 2008. Je potrebné tuná povedať aj to, že kvôli tomu sa urobilo aj to polročné otvorenie občanom. Občanom, tak ako som tu už spomínal, ktorí vstúpili do tohto systému nie celkom na pravdivej informácii a mnohí ľudia vstúpili do dôchodkového systému pod pojmom čohosi nového a neuvedomili si, hlavne tí, ktorí sú vyššej vekovej kategórie,  čo to môže obnášať, preto sa tu otvára ten polročný cyklus, aby sa tí ľudia rozhodli. A keď sa dakto sám rozhodne nad tým, čo urobí, tak nemôže nikto hovoriť tu, tak ako vy tvrdíte, o voľákom desaťtisícovom a stotisícovom vyháňaní. Však to nie je pravda. Toto totižto ľuďom nikto nikdy nepovedal. Veľa  ľudí nerozumie tomu, čo je to druhý pilier, čo je DSS-ka atď. atď. Oni nevedia, že tí ľudia nižšie situovaní, robotníci, roľníci, výrobní technici, ktorí si vkladajú do dôchodkového systému menšie zdroje ako tí, ktorí sú lepšie situovaní, že aký majú z toho zisk a podiel v prípade tých rokov, ktoré si nasporia a čo z toho získajú. Ja sa nebudem, lebo by som sa opakoval, tuná to už bolo v diskusných príspevkoch predtým a v rozpravách povedané. Toto treba, aby si občania uvedomili a na základe toho je potrebné, aby sa rozhodli, či budú v druhom pilieri, alebo sa rozhodnú pre prvý pilier. To je podstata veci, a to treba ľuďom jednoznačne vysvetliť. Najväčší problém však vidím v tom, že celé toto, čo sa tu deje, vytvára v spoločnosti veľké rozdiely a tie rozdiely sa týkajú, tak ako som spomenul, už tej skupiny obyvateľov, ktorí tu v tejto spoločnosti sú. Na záver by som chcel povedať, aby som to nenaťahoval, že nastavenie druhého piliera bolo zlé, náprava bola potrebná a myslím si, že v budúcnosti pri veľkej novele sa nám podarí odstrániť aj tie ostatné nedostatky, ktoré tuná pri tomto vznikali. Ďakujem za pozornosť. (Potlesk.)